
[bookmark: Preamble]
Eesti Vabariik ning Suurbritannia ja Põhja-Iiri Ühendkuningriik,

soovides edasi arendada majandussuhteid ja edendada maksukoostööd,

kavatsedes sõlmida tulu- ja kapitalimaksudega topeltmaksustamise vältimise lepingu, ilma et see tooks kaasa võimalusi tulu maksustamata jätmiseks või maksusumma vähendamiseks maksupettuste või maksudest hoidumise kaudu (sealhulgas soodsaima maksulepingu otsimisega, mille eesmärk on kolmandate jurisdiktsioonide residentidele selles lepingus sätestatud soodustuste võimaldamine), 

on kokku leppinud järgmises.



ARTIKKEL 1
[bookmark: PersonalScope]Lepingu subjekt

1.	Lepingut kohaldatakse sellele isikule, kes on ühe või mõlema lepinguosalise riigi resident.

2.	Lepingus loetakse lepinguosalise riigi maksuseaduste alusel täielikult või osaliselt maksustamise mõttes läbipaistva üksuse tulu või kasu või sellise üksuse kaudu saadud tulu või kasu lepinguosalise riigi residendi tuluks või kasuks vaid ulatuses, milles seda tulu või kasu käsitatakse selle riigi poolt maksustamise eesmärgil selle riigi residendi tulu või kasuna.

3.	Leping ei mõjuta lepinguosalise riigi poolt oma residentide maksustamist, välja arvatud artikli 7 lõikes 3, artikli 9 lõikes 2 ning artiklites 18, 19, 21, 22, 23 ja 26 sätestatud soodustuste puhul.



ARTIKKEL 2
Lepingu ese 


1.	Lepingut kohaldatakse lepinguosalise riigi või selle haldusüksuse või kohaliku omavalitsuse üksuse kehtestatud tulu- ja kapitalimaksudele, sõltumata nende kogumise viisist.

2.	Tulu- ja kapitalimaksuna käsitatakse tulult või selle osalt, sealhulgas vallas- või kinnisvara võõrandamisest saadavalt kasult võetavat maksu.

3.	Maksud, millele lepingut eelkõige kohaldatakse, on:

a)	Eestis tulumaks;
	(edaspidi Eesti maks);
	
b)	Ühendkuningriigis:

i)	tulumaks;

ii)	ettevõtte tulumaks ja

iii)	vara võõrandamisel saadava kasu maks; 

			(edaspidi Ühendkuningriigi maks).

4.	Lepingut kohaldatakse ka samasele või sama laadi maksule, mis kehtestatakse olemasoleva maksu asemele või sellele lisaks pärast lepingu allakirjutamist. Lepinguosaliste riikide pädevad ametiisikud teavitavad üksteist kõigist asjaomaste maksuseaduste olulistest muudatustest.


ARTIKKEL 3
Põhimõisted


1.	Kui kontekst ei nõua teisiti, kasutatakse lepingus järgmisi mõisteid:

a)	Eesti tähendab Eesti Vabariiki ning geograafilises mõttes Eesti territooriumi ja Eesti territoriaalmerega külgnevaid alasid, sealhulgas merepõhja, maapõue ja nende loodusvarasid, mille suhtes Eesti teostab suveräänseid õigusi ja jurisdiktsiooni riigisisese ja rahvusvahelise õiguse kohaselt; 

b)	Ühendkuningriik tähendab Suurbritanniat ja Põhja-Iirimaad, kuid geograafilises mõttes Ühendkuningriigi territooriumi ja territoriaalmerd ning territoriaalmerega külgnevaid alasid, mille suhtes Ühendkuningriik teostab suveräänseid õigusi või jurisdiktsiooni riigisisese ja rahvusvahelise õiguse kohaselt; 

c)	isik hõlmab füüsilist isikut, äriühingut ja muud isikute ühendust; 

d)	äriühing on juriidiline isik või muu üksus, mida maksustatakse kui juriidilist isikut;

e)	ettevõtja mõistet kohaldatakse mis tahes äritegevuse suhtes;

f)	lepinguosalise riigi ettevõtja ja teise lepinguosalise riigi ettevõtja tähendab kontekstist olenevalt ühe või teise lepinguosalise riigi residendi ettevõtlust;

g)	rahvusvaheline vedu on mere- või õhuvedu, välja arvatud juhul, kui mere- või õhuvedu toimub ainult ühes lepinguosalises riigis ja laeva või õhusõidukit käitav ettevõtja ei ole selle riigi ettevõtja;

h)	pädev ametiisik on:

i)	Eestis rahandusminister või tema volitatud esindaja ja

ii)	Ühendkuningriigis Maksu- ja Tolliamet (Commissioners for His Majesty's Revenue and Customs) või selle volitatud esindaja;

[bookmark: _Hlk137073189]i)	kodanik on

i)	Eesti puhul lepinguosalise riigi kodakondsusega füüsiline isik ja juriidiline isik, ühing või ühendus, mis on asutatud selles lepinguosalises riigis kehtivate seaduste alusel;

ii)	Ühendkuningriigi puhul Briti kodanik või Briti subjekt, kellel ei ole mõne muu Rahvaste Ühenduse riigi või territooriumi kodakondsust, tingimusel et tal on õigus elada Ühendkuningriigis; ja juriidiline isik, ühing või ühendus, kelle staatus on määratletud Ühendkuningriigis kehtivate seadustega;

j)	äritegevus hõlmab kutsetegevust ja muud ettevõtlust; 

k)	pensionifond tähendab plaani, skeemi, fondi, sihtasutust, usaldushaldust või muud lepinguosalises riigis rajatud süsteemi, mis: 
i)       on selles riigis reguleeritud; 
ii)      tavaliselt tulumaksust vabastatud ja 
iii)     mida peamiselt kasutatakse pensionimaksete või pensionihüvitiste haldamiseks või maksmiseks või pensioniskeemidele tulu teenimiseks.

2.	Kui lepinguosaline riik kasutab lepingut kohaldades selles määratlemata terminit ja kui kontekstist ei tulene teisiti või pädevad ametiisikud ei ole artikli 23 kohaselt kokku leppinud mõiste erinevas tähenduses, lähtub ta lepingus käsitletud maksudega seotud terminit tõlgendades selle riigi seadustes sellel ajal kasutatud määratlusest; maksuseadustes määratletud terminid on ülimuslikud teistes seadustes määratletud terminite suhtes. 


ARTIKKEL 4
Resident


1.	Selles lepingus tähendab termin lepinguosalise riigi resident isikut, kes on selle riigi seaduste kohaselt maksukohustuslane oma elu- või asukoha, juhtimise koha, asutamise koha või muu samalaadse kriteeriumi tõttu; termin hõlmab ka seda riiki, selle kohaliku omavalitsuse üksust või muud haldusüksust. Termin ei hõlma isikut, kes on selle riigi maksukohustuslane üksnes seetõttu, et tema tuluallikas või vara asub selles riigis.

2.	Kui lõike 1 kohaselt on füüsiline isik mõlema lepinguosalise riigi resident, määratakse tema staatus järgmiselt:

a)	ta loetakse ainult selle riigi residendiks, kus tal on kodu; kui tal on kodu mõlemas riigis, siis on ta üksnes selle riigi resident, millega tal on tihedamad isiklikud ja majanduslikud sidemed (eluliste huvide keskus);

b)	kui eluliste huvide keskust ei ole võimalik kindlaks määrata või kui tal ei ole alalist elukohta kummaski riigis, siis on ta selle riigi resident, kus ta tavaliselt viibib;

c)	kui isik viibib tavaliselt mõlemas riigis või kui ta ei viibi tavaliselt kummaski neist, siis on ta selle riigi resident, mille kodanik ta on;

d)	kui ta on mõlema riigi kodanik või kui ta ei ole kummagi riigi kodanik, lahendavad lepinguosaliste riikide pädevad ametiisikud küsimuse vastastikusel kokkuleppel.

3.	Kui isik on lõike 1 kohaselt mõlema lepinguosalise riigi resident, püüavad lepinguosaliste riikide pädevad ametiisikud vastastikusel kokkuleppel kindlaks määrata, millise lepinguosalise riigi residendina isikut lepingu tähenduses käsitatakse, võttes arvesse isiku kõrgeima juhtkonna asukohta, asutamise või muul moel moodustamise kohta või muud asjaomast tegurit; see ei kehti füüsilise isiku kohta. Kui kokkuleppele ei jõuta, ei anta sellele isikule lepingus ettenähtud maksusoodustusi või -vabastusi, välja arvatud ulatuses ja viisil, milles lepinguosaliste riikide pädevad ametiisikud võivad kokku leppida.


[bookmark: PE]ARTIKKEL 5
Püsiv tegevuskoht


1.	Selles lepingus tähendab püsiv tegevuskoht äritegevuse kindlat kohta, mille kaudu toimub täielikult või osaliselt ettevõtja äritegevus.

2.	Püsivaks tegevuskohaks peetakse esmajoones: 

a)	juhtkonna asukohta;

b)	filiaali;

c)	kontorit;

d)	tehast;

e)	töökoda ja

f)	kaevandust, nafta- või gaasipuurauku, karjääri või muud loodusvarade kaevandamise kohta.

3.	Ehitusplatsi ja ehitus- või seadmestamistöid käsitatakse püsiva tegevuskohana üksnes juhul, kui seal tegutsetakse või selliseid töid tehakse üle 12 kuu.

4.	Eelmistest lõigetest olenemata ei peeta püsivaks tegevuskohaks järgmist:

a)	ehitise kasutamist üksnes ettevõtjale kuuluva kauba ladustamiseks, väljapanekuks või kohaletoimetamiseks;

b)	ettevõtjale kuuluva kaubavaru hoiustamist üksnes ladustamiseks, väljapanekuks või kohaletoimetamiseks;

c)	ettevõtjale kuuluva kaubavaru hoiustamist üksnes selleks, et seda teisele ettevõtjale töötlemiseks anda;

d)	äritegevuse kindla koha pidamist üksnes ettevõtjale kauba ostmiseks või teabe kogumiseks;

e)	äritegevuse kindla koha pidamist üksnes ettevõtja jaoks muude ettevalmistava või abistava iseloomuga tegevuste tegemiseks;

f)	äritegevuse kindla koha pidamist üksnes mitme punktides a−e nimetatud tegevuse jaoks tingimusel, et selliste tegevuste kogum on ettevalmistava või abistava iseloomuga.

5.	Lõiget 4 ei kohaldata ettevõtja kasutuses olevale äritegevuse kindlale kohale, kui selle ettevõtja või tihedalt seotud ettevõtja äritegevus toimub samas kohas või teises kohas samas lepinguosalises riigis ja

a)	seda kohta või teist kohta käsitatakse selle artikli kohaselt ettevõtja või tihedalt seotud ettevõtja püsiva tegevuskohana või

b)	kahe ettevõtja samas kohas toimuv tegevus või ettevõtja või tihedalt seotud ettevõtjate kahes kohas toimuv tegevus ei ole kogumis ettevalmistava või abistava iseloomuga,

tingimusel et kahe ettevõtja samas kohas toimuv äritegevus või ettevõtja või tihedalt seotud ettevõtjate kahes kohas toimuv äritegevus on ühtset majandustegevust täiendav tegevus. 

6.	Lõike 5 tähenduses on ettevõtja tihedalt seotud ettevõtjaga, kui kõikide asjaolude põhjal on ühel kontroll teise üle või mõlemat kontrollivad samad isikud või ettevõtjad. Igal juhul on ettevõtja tihedalt seotud ettevõtjaga, kui ühel on enam kui 50-protsendiline otsene või kaudne osalus teises (või äriühingu puhul enam kui 50 protsenti äriühingu aktsiate või osade hääleõigustest ja väärtusest või osalusest äriühingu omakapitalis) või kui isikul või teisel ettevõtjal on enam kui 50-protsendiline otsene või kaudne osalus kahes ettevõtjas (või äriühingu puhul enam kui 50 protsenti äriühingu aktsiate või osade hääleõigustest ja väärtusest või osalusest äriühingu omakapitalis).

7.	Kui isik tegutseb ettevõtja nimel ning on volitatud sõlmima ja tavaliselt sõlmib lepinguosalise riigi ettevõtja nimel lepinguid, siis lõigetest 1 ja 2 olenemata on ettevõtjal selles lepinguosalises riigis püsiv tegevuskoht nende tehingute kaudu, mis on teinud tema nimel tegutsev isik; sätet ei kohaldata, kui sellise isiku tegevus piirdub lõikes 4 loetletud eesmärkidel tehtavate toimingutega, mis ei muuda äritegevuse kindla koha kaudu toimuvat tegevust selle lõike tähenduses püsivas tegevuskohas toimuvaks; see lõige ei kehti lõikes 8 nimetatud sõltumatute vahendajate kohta.

8.	Ettevõtjal ei ole lepinguosalises riigis püsivat tegevuskohta, kui tema äritegevus selles riigis toimub ainult maakleri, komisjonäri või muu sõltumatu vahendaja kaudu ja selle isiku tegevust võib käsitada tema tavapärase äritegevusena.

9.	Kui lepinguosalise riigi residendist äriühing kontrollib või teda kontrollitakse teise lepinguosalise riigi residendist äriühingu poolt või kui äriühingu tegevus toimub püsiva tegevuskoha kaudu või muul viisil teises lepinguosalises riigis, ei anna see alust käsitada üht äriühingut teise äriühingu püsiva tegevuskohana.



ARTIKKEL 6
[bookmark: ImmovableProperty]Kinnisvaratulu


1.	Tulu (sealhulgas põllumajandusest või metsandusest saadud tulu), mida lepinguosalise riigi resident saab teises lepinguosalises riigis asuvast kinnisvarast, võib maksustada see teine riik.

2.	Mõiste kinnisvara määratletakse selle lepinguosalise riigi seaduste alusel, kus vara asub. Mõiste hõlmab igal juhul kinnisasja päraldist, põllumajanduses ja metsanduses kasutatavat seadet ja eluskarja, maaomandit käsitleva seadusega sätestatud õigust, kinnisvara kasutusvaldust ning õigust saada muutuvat või kindlat tasu maavara leiukoha ja loodusvara kasutamise või kasutusõiguse eest või muud kinnisvaraga seotud õigust. Kinnisvarana ei käsitata laeva ega õhusõidukit.

3.	Lõiget 1 kohaldatakse kinnisvara otsesest kasutamisest, rendile- või üürileandmisest või muul viisil kasutamisest saadud tulule.

4.	Lõikeid 1 ja 3 kohaldatakse ka ettevõtluses kasutatavast kinnisvarast saadud tulule.


ARTIKKEL 7
		Ärikasum


1.	Lepinguosalise riigi ettevõtja kasumi maksustab ainult see riik. Kui ettevõtja tegutseb püsiva tegevuskoha kaudu teises lepinguosalises riigis, võib seal maksustada kasumiosa, mida saab omistada püsivale tegevuskohale lõike 2 kohaselt.

2.	Selles artiklis ja artiklis 21 käsitatakse lepinguosalises riigis lõikes 1 nimetatud püsivale tegevuskohale omistatava kasumina seda kasumit, mida püsiv tegevuskoht eeldatavasti saaks, eeskätt tema tehingutest ettevõtja teiste osadega, kui ta oleks eraldiseisev ja sõltumatu ettevõtja, kes tegutseb samadel või sama laadi tingimustel samal või sama laadi tegevusalal, võttes arvesse ettevõtja püsiva tegevuskoha ja ettevõtja teiste osade kaudu täidetud funktsioone, kasutatud varasid ja võetud riske.

3.	Kui lepinguosaline riik korrigeerib lõike 2 kohaselt ühe lepinguosalise riigi püsivale tegevuskohale omistatavat kasumit ja asjakohaselt maksustab ettevõtja kasumi, mida on maksustatud teises lepinguosalises riigis, korrigeerib see teine lepinguosaline riik topeltmaksustamise vältimiseks vajalikus ulatuses kasumilt tasutavat maksusummat. Maksusummat korrigeerides peavad lepinguosaliste riikide pädevad ametiisikud vajaduse korral teineteisega nõu.

4.	See artikkel ei mõjuta lepingu teiste artiklite kohaldamist, kui kasum hõlmab nendes teistes artiklites käsitletud tulu või kasu.


ARTIKKEL 8
Rahvusvaheline mere- ja õhuvedu


[bookmark: ShippingResidence]1.	Lepinguosalise riigi ettevõtja kasumit laeva või õhusõiduki käitamisest rahvusvahelistes vedudes maksustab ainult see riik.

2.	Selles artiklis hõlmab rahvusvahelistes vedudes laeva või õhusõiduki käitamisest saadud kasum:

a)	kasumit laevade või õhusõidukite prahtimisest ilma meeskonnata ja

b)	kaubaveoks kasutatavate konteinerite (sealhulgas konteinerite veoks mõeldud treilerite ja seotud seadmete) kasutamisest, hooldamisest või rentimisest saadud kasumit,

kui selline prahtimine või kasutamine, hooldus või rentimine kaasneb laevade või õhusõidukite käitamisega rahvusvahelistes vedudes.

3.	Lõiget 1 kohaldatakse ka kasumile, mis on saadud osalusest puulis või muud liiki ühises äritegevuses või rahvusvahelises transpordiagentuuris.


ARTIKKEL 9
Seotud ettevõtjad

[bookmark: AssocEnterprises]
1.	Kui

a)	lepinguosalise riigi ettevõtja osaleb otseselt või kaudselt teise lepinguosalise riigi ettevõtja juhtimises, kontrollib ettevõtjat või kui tal on osalus ettevõtja osa- või aktsiakapitalis või

b)	samad isikud osalevad otseselt või kaudselt mõlema lepinguosalise riigi ettevõtja juhtimises, kontrollivad ettevõtjaid või kui neil on osalus mõlema ettevõtja osa- või aktsiakapitalis 

ning kui ettevõtjad järgivad omavahelistes äri- ja rahandussuhetes sõltumatute ettevõtjate vahel kokkulepitust erinevaid tingimusi, mille tõttu jääb ettevõtja kasum eeldatavast väiksemaks, loetakse ettevõtja kasumiks eeldatav kasum ja see maksustatakse asjakohaselt.

2.	Kui lepinguosaline riik arvab oma ettevõtja kasumi hulka ja asjakohaselt maksustab tulu, mida on teises lepinguosalises riigis maksustatud selle lepinguosalise riigi ettevõtja kasumina ja mille oleks saanud esimesena nimetatud riigi ettevõtja, kui ettevõtjad oleksid omavahelistes suhetes järginud sama laadi tingimusi nagu sõltumatud ettevõtjad, korrigeerib see teine riik kasumilt tasutavat maksusummat. Maksusummat korrigeerides arvestatakse lepingu teisi sätteid ja lepinguosaliste riikide pädevad ametiisikud peavad vajaduse korral teineteisega nõu.


ARTIKKEL 10
Dividendid
[bookmark: DividendsNoTC]

1.	Dividendi, mida lepinguosalise riigi residendist äriühing maksab teise lepinguosalise riigi residendile, võib maksustada see teine riik.

2.	Dividendi võib oma seaduste kohaselt maksustada ka lepinguosaline riik, kus dividendi maksev äriühing on resident, aga kui dividendi saaja on teise lepinguosalise riigi resident: 

a)	ei maksusta nimetatud dividendi lepinguosaline riik, kus dividendi maksev äriühing on resident, kui punktides b ja c ei ole sätestatud teisiti;

b)	kui dividendi makstakse artikli 6 tähenduses otseselt või kaudselt kinnisvarast saadud tulust (sealhulgas kasust) investeerimisüksuse poolt, mis jaotab suurema osa tulust iga-aastaselt ja mille kinnisvarast saadud tulu on maksuvaba, ei või lepinguosalises riigis, kus dividendi maksev äriühing on resident, dividendilt võetava maksu määr ületada 15 protsenti dividendide brutosummast; see ei kehti, kui dividendi saaja on teises lepinguosalises riigis asutatud pensionifond, mille puhul kohaldatakse punktis a sätestatud maksuvabastust;

c)	kui dividendi saaja on füüsiline isik, ei tohi dividendi maksumäär riigis, kus dividendi maksev äriühing on resident, ületada 10 protsenti dividendi brutosummast.

Lõiget ei kohaldata äriühingu selle kasumi maksustamisele, millest dividende makstakse.

3.	Selles artiklis käsitatakse dividendina tulu osalusest või muust kasumi saamise õigusest, mis ei ole võlanõue, ning muud tulu, mida maksustatakse kasumit jaotava äriühingu residendiriigi maksuseaduste kohaselt nagu osalusest saadud tulu.

4.	Lõikeid 1 ja 2 ei kohaldata, kui lepinguosalise riigi residendist dividendisaaja äritegevus toimub püsiva tegevuskoha kaudu teises lepinguosalises riigis, mille resident dividendi maksev äriühing on, ning ta saab dividendi seoses püsiva tegevuskoha kaudu toimuva äritegevusega. Sel juhul kohaldatakse artiklit 7.

5.	Kui lepinguosalise riigi residendist äriühing saab tulu teisest lepinguosalisest riigist, ei või see teine riik maksustada äriühingu makstavat dividendi ega jaotamata kasumit, kuigi need sisaldavad tulu, mis on tekkinud selles teises riigis; see ei kehti teise lepinguosalise riigi residendile makstava dividendi kohta ega selliselt osaluselt makstavate dividendide kohta, mis on seotud selles teises riigis asuva püsiva tegevuskohaga.


ARTIKKEL 11
[bookmark: Interest]Intress


1.	 Intressi, mis tekib lepinguosalises riigis ja mida makstakse teise lepinguosalise riigi residendile, maksustab ainult see teine riik. 

2.	 Lõikest 1 olenemata võib lepinguosalises riigis tekkivat intressi oma seaduste kohaselt maksustada ka see riik, kus intress tekib, aga kui intressi saaja on teise lepinguosalise riigi residendist füüsiline isik, ei või intressilt võetava maksu määr ületada 10 protsenti intressi brutosummast. 

3.	Selles artiklis käsitatakse intressina tulu võlanõudest, olenemata sellest, kas nõue on hüpoteegiga tagatud, ja sellest, kas nõue annab õiguse võlgniku kasumile, ja eelkõige tulu valitsuse väärtpaberitest või muudest võlakohustustest ning nendega seotud maksetest. Mõiste intress ei hõlma artikli 10 kohaselt dividendina käsitatavat tulu. 

4.	Lõikeid 1, 2 ja 3 ei kohaldata, kui lepinguosalise riigi residendist intressisaaja äritegevus toimub püsiva tegevuskoha kaudu teises lepinguosalises riigis, kus intress tekib ja kus ta saab intressi püsiva tegevuskoha kaudu toimuva äritegevusega seotud võlanõudelt. Sel juhul kohaldatakse artiklit 7.

5.	Intress on tekkinud lepinguosalises riigis, kui intressi maksab selle riigi resident. Kui võlgnevus, millelt intressi makstakse, on seotud püsiva tegevuskohaga ning intressikulu kannab püsiv tegevuskoht, on intress tekkinud püsiva tegevuskoha riigis, olenemata sellest, kas intressi maksja on lepinguosalise riigi resident või mitte.

6.	Kui intressi maksja ja saaja või nende mõlema ning muu isiku vahelise erisuhte tõttu ületab võlanõude eest makstava intressi summa seda summat, milles oleksid maksja ja saaja kokku leppinud ilma sellise suhteta, kohaldatakse seda artiklit ainult viimati nimetatud summale. Enammakstud intress maksustatakse kummagi lepinguosalise riigi seaduste kohaselt, arvestades selle lepingu teisi sätteid.


ARTIKKEL 12
Litsentsitasu


1.	Litsentsitasu, mis tekib lepinguosalises riigis ja mille saaja on teise lepinguosalise riigi resident, maksustab ainult see teine riik.

2.	Selles artiklis käsitatakse litsentsitasuna makset, mida saadakse kirjandus- või kunstiteose või teadustöö autoriõiguse, patendi, kaubamärgi, disaini või mudeli, plaani, salajase valemi või protsessi kasutamise või kasutamise õiguse eest või tööstusliku, kaubandusliku või teadusalase oskusteabe eest.

3.	Lõiget 1 ei kohaldata, kui lepinguosalise riigi residendist litsentsitasu saaja äritegevus toimub püsiva tegevuskoha kaudu teises lepinguosalises riigis, kus litsentsitasu tekib ja kus ta saab litsentsitasu püsiva tegevuskoha kaudu toimuvas äritegevuses kasutatavast õigusest või varast. Sel juhul kohaldatakse artiklit 7.

4.	Litsentsitasu on tekkinud lepinguosalises riigis, kui maksja on selle riigi resident. Kui litsentsitasu maksmise kohustus on seotud püsivas tegevuskohas toimuva äritegevusega ning litsentsitasu kulu kannab püsiv tegevuskoht, on litsentsitasu tekkinud püsiva tegevuskoha riigis, olenemata sellest, kas litsentsitasu maksja on lepinguosalise riigi resident või mitte.

5.	Kui litsentsitasu maksja ja saaja või nende mõlema ning muu isiku vahelise erisuhte tõttu ületab eseme kasutamise, kasutamise õiguse või oskusteabe eest makstav litsentsitasu seda summat, milles oleksid maksja ja saaja kokku leppinud ilma sellise suhteta, kohaldatakse seda artiklit ainult viimati nimetatud summale. Enammakstud litsentsitasu maksustatakse kummagi lepinguosalise riigi seaduste kohaselt, arvestades selle lepingu teisi sätteid.


ARTIKKEL 13
Kasu vara võõrandamisest
[bookmark: CapitalGainsOECD]
1.	Kasu, mida lepinguosalise riigi resident saab artiklis 6 nimetatud ja teises lepinguosalises riigis asuva kinnisvara võõrandamisest, võib maksustada see teine riik.

2.	Kasu, mida lepinguosalise riigi ettevõtja saab sellise vallasvara võõrandamisest, mida ta kasutab teises lepinguosalises riigis püsiva tegevuskoha äritegevuses, või püsiva tegevuskoha (eraldi või koos ettevõtjaga) võõrandamisest, võib maksustada see teine riik.

3.	Kasu, mida lepinguosalise riigi ettevõtja saab sellise laeva või õhusõiduki võõrandamisest, mida ta käitab rahvusvahelistes vedudes, või sellise laeva või õhusõiduki käitamisega seotud vallasvara võõrandamisest, maksustab ainult see riik.

4.	Kasu, mida lepinguosalise riigi resident saab osaluse võõrandamisest äriühingus või muu seda laadi osaluse võõrandamisest, näiteks seltsingu, usaldushalduse või muu üksuse osaluse võõrandamise eest, mille väärtus tuleneb vähemalt 50 protsendi ulatuses otseselt või kaudselt teises lepinguosalises riigis asuvast artiklis 6 määratletud kinnisvarast, võib maksustada see teine riik.

5.	Eelmistes lõigetes käsitlemata vara võõrandamisest saadava kasu maksustab ainult lepinguosaline riik, mille resident on vara võõrandaja.


ARTIKKEL 14
Palgatulu

[bookmark: DPS]
1.	Lepinguosalise riigi residendi palka ja töösuhtest saadud muud tasu maksustab ainult see riik, arvestades artikleid 15, 17 ja 18, välja arvatud juhul, kui tööd tehakse teises lepinguosalises riigis. Kui lepinguosalise riigi resident on töötanud ka teises lepinguosalises riigis, võib selles teises riigis teenitud tasu maksustada see teine riik.

2.	Lõikest 1 olenemata maksustab lepinguosalise riigi residendi teises lepinguosalises riigis töösuhtest saadud tasu ainult esimesena nimetatud riik, kui kõik järgnevad tingimused on täidetud:

a)	tasu saaja viibib teises lepinguosalises riigis kokku kuni 183 päeva asjaomasel majandusaastal algava või lõppeva kaheteistkümnekuulise ajavahemiku jooksul;

b)	tasu maksab tööandja või tasu makstakse tööandja nimel, kes ei ole teise riigi resident;

c)	tasu ei maksta tööandja teises lepinguosalises riigis asuva püsiva tegevuskoha kaudu või selle püsiva tegevuskoha arvel.

3.	Selle artikli eelmistest lõigetest olenemata võib lepinguosalise riigi ettevõtja rahvusvahelistel vedudel käitataval laeval või õhusõidukil töötamise eest saadud tasu maksustada see riik.


ARTIKKEL 15
Juhatuse liikme tasu

	Juhatuse liikme tasu ja muud seda laadi maksed, mida lepinguosalise riigi resident saab teise lepinguosalise riigi residendist äriühingu juhatuse või muu samalaadse organi liikmena, võib maksustada see teine riik.


ARTIKKEL 16
Meelelahutajad ja sportlased
[bookmark: ArtistesAthletes]
1.	Artiklist 14 olenemata võib lepinguosalise riigi residendi tulu, mida ta saab teises lepinguosalises riigis meelelahutajana teatris, filmis, raadios, televisioonis või mujal esinemise eest või muusiku või sportlasena tegutsedes, maksustada see teine riik.

2.	Artiklitega 7 ja 14 ei ole vastuolus, kui meelelahutaja või sportlase tulu, mis laekub tema asemel mõnele teisele isikule, maksustab lepinguosaline riik, kus meelelahutaja või sportlane tegutses.

3. 	Lõikeid 1 ja 2 ei kohaldata meelelahutaja või sportlase tulule, mille ta saab tegevuse eest lepinguosalises riigis, kui tema külastust sellesse riiki rahastatakse peamiselt ühe või mõlema lepinguosalise riigi või selle kohaliku omavalitsuse üksuse vahenditest. Sel juhul maksustab tulu ainult see lepinguosaline riik, kus meelelahutaja või sportlane on resident.


ARTIKKEL 17
[bookmark: Pensions]Pension

Lepinguosalise riigi residendile makstud pensioni ja muud seda laadi tasu maksustab ainult see riik, arvestades artikli 18 lõiget 2.


ARTIKKEL 18
Avalik teenistus

1.	a)	Palka ja muud tasu, mida lepinguosaline riik, selle kohaliku omavalitsuse üksus või muu haldusüksus maksab isikule riigi, selle kohaliku omavalitsuse üksuse või muu haldusüksuse heaks töötamise eest, maksustab ainult see riik.

b)	Sellist palka ja muud tasu maksustab ainult teine lepinguosaline riik, kui isik on töötanud selles riigis ja ta on selle riigi resident, kes:

i)	on selle riigi kodanik või
ii)	tema residentsus tuleneb ka muust asjaolust kui töötamine

ja kelle palka või muud tasu maksustatakse selles riigis.

2.	a)	Pensioni ja muud tasu, mida lepinguosaline riik, selle kohaliku omavalitsuse üksus või muu haldusüksus maksab või mida nende loodud fondidest makstakse isikule töötamise eest selle riigi, kohaliku omavalitsuse üksuse või haldusüksuse heaks, maksustab lõikest 1 olenemata ainult see riik.

b)	Sellist pensioni ja muud tasu maksustab ainult teine lepinguosaline riik, kui pensioni saaja on teise riigi resident ja kodanik.

3.	Lepinguosalise riigi, selle kohaliku omavalitsuse üksuse või muu haldusüksuse äritegevusega seotud töö eest saadud palgale, pensionile ja muule tasule kohaldatakse artikleid 14, 15, 16 ja 17.


ARTIKKEL 19
Üliõpilased
[bookmark: Students]
	Lepinguosaline riik ei maksusta tema territooriumil üksnes õpingutel või praktikal viibiva üliõpilase või praktikandi ülalpidamiseks, õpinguteks või praktikaks tehtavaid väljamakseid, kui isik on teise lepinguosalise riigi resident või oli seda vahetult enne õppima või praktikale asumist ja väljamakse tehakse väljaspool õppimis- või praktikakoha riiki asuvast allikast.


[bookmark: _Hlk137124262]ARTIKKEL 20
Muu tulu

[bookmark: OtherIncome]1.	Lepinguosalise riigi residendi tulu, mida lepingu eelmistes artiklites ei ole käsitletud, maksustab olenemata tulu tekkimise kohast ainult see riik.

2.	Lõikest 1 olenemata, kui tulu makstakse lepinguosalise riigi residendile tulust, mille on saanud usaldushaldur või surnud isiku pärandi haldaja, kes on teise lepinguosalise riigi resident, käsitatakse seda tulu kui samadest allikatest ja samas proportsioonis saadud tulu, millest usaldushaldur või pärandi haldaja seda tulu saavad. Maksu, mille usaldushaldur või pärandi haldaja on maksnud soodustatud isikule makstud tulu eest, käsitatakse nii, nagu oleks seda maksnud soodustatud isik ise.

3.	Lõiget 1 ei kohaldata sellele tulule, mida lepinguosalise riigi resident saab teises lepinguosalises riigis püsiva tegevuskoha kaudu tegutsedes, kui õigused või vara, millest tulu on tekkinud, on seotud püsiva tegevuskohaga; lõiget ei kohaldata artikli 6 lõikes 2 määratletud kinnisvarast saadud tulule. Sel juhul kohaldatakse artiklit 7.

4.	Kui lõikes 1 nimetatud residendi ja muu isiku või nende mõlema ning muu kolmanda isiku vahelise erisuhte tõttu ületab lõikes 1 nimetatud tulu summa seda summat (kui on), milles nad oleksid omavahel kokku leppinud ilma sellise suhteta, kohaldatakse seda artiklit ainult viimati nimetatud summale. Enammakstud tulu maksustatakse kummagi lepinguosalise riigi seaduste kohaselt, arvestades selle lepingu teisi sätteid.


ARTIKKEL 21
Topeltmaksustamise vältimine

1.	Eestis välditakse topeltmaksustamist kooskõlas Eesti seadustega ja arvestades nendes seadustes nimetatud piirangutega (mida võidakse aeg-ajalt muuta muutmata üldpõhimõtet) järgmiselt: 

a)	kui Eesti resident saab tulu või kasu, mida selle lepingu kohaselt on maksustatud Ühendkuningriigis, vabastab Eesti selle tulu maksust, võttes arvesse punkte b ja c;

b)	kui Eesti resident saab tulu, mida artikli 10 lõike 2, artikli 11 lõike 3 või artikli 16 lõigete 1 ja 2 kohaselt võib maksustada Ühendkuningriik, lubab Eesti residendi tulumaksust maha arvata summa, mis võrdub Ühendkuningriigis tasutud maksuga. Mahaarvatav summa ei ületa tulumaksu seda osa, mis on arvutatud enne maksukohustuse vähendamist tulult, mida võib maksustada Ühendkuningriigis;

c)	kui Eesti residendi tulu või kasu on lepingu kohaselt Eestis maksust vabastatud, võib Eesti selle residendi maksukohustuse arvutamisel siiski arvesse võtta maksust vabastatud summat.

2.	Arvestades Ühendkuningriigi õiguse sätteid, mis käsitlevad väljaspool Ühendkuningriiki asuval territooriumil tasumisele kuuluva maksu mahaarvamist Ühendkuningriigi maksust või, olenevalt olukorrast, väljaspool Ühendkuningriiki asuval territooriumil tekkivate dividendide või väljaspool Ühendkuningriiki asuva püsiva tegevuskoha kasumi vabastamist Ühendkuningriigi maksust (mis ei mõjuta üldpõhimõtet):

a)	Eesti seaduste ja selle lepingu alusel otse või mahaarvamise teel Eestist saadud kasumilt, tulult või kasult makstava Eesti maksu võib maha arvata Ühendkuningriigi maksust, mis arvutatakse samalt kasumilt, tulult või kasult, mille alusel arvutatakse Eesti maks (see ei kehti kasumi maksustamisele, millest dividendi makstakse);

b)	Eesti residendist äriühingu Ühendkuningriigi residendist äriühingule makstavad dividendid vabastatakse Ühendkuningriigi maksust, kui maksuvabastus on kohaldatav ja Ühendkuningriigi seaduste kohased maksuvabastuse tingimused on täidetud;

c)	Ühendkuningriigi residendist äriühingu Eestis asuva püsiva tegevuskoha kasum vabastatakse Ühendkuningriigi maksust, kui maksuvabastus on kohaldatav ja Ühendkuningriigi seaduste kohased maksuvabastuse tingimused on täidetud;

d)	punkti b alusel maksust mitte vabastatud dividendid, mida Eesti residendist äriühing maksab Ühendkuningriigi residendist äriühingule, kes kontrollib otseselt või kaudselt vähemalt 10 protsenti hääleõigusest dividendi maksvas äriühingus, võetakse punktis a nimetatud mahaarvamisel arvesse ka Eesti maksu, mida äriühing tasub dividendide maksmise aluseks olevalt kasumiosalt.

3.	Lõike 2 sätteid ei kohaldata juhul, kui Eesti maksu tasumine on kooskõlas selle lepinguga üksnes seetõttu, et kõnealuses lõikes nimetatud tulu, kasum või kasu on ka Eesti residendi saadud tulu.

4.	Selle artikli lõigete 1 ja 2 tähenduses loetakse tulu, kasum ja kasu, mis kuulub lepinguosalise riigi residendile ja mida võib vastavalt sellele lepingule maksustada teine lepinguosaline riik, tekkinuks selles teises riigis. 


ARTIKKEL 22
[bookmark: EliminationofDT][bookmark: LimitationofRelief][bookmark: NonDiscrimination]Võrdne kohtlemine

1.	Lepinguosaline riik maksustab teise lepinguosalise riigi kodanikku ja kohaldab talle maksustamisega kaasnevaid nõudeid samamoodi nagu oma kodanikule samadel asjaoludel, eelkõige residentsusega seoses.

2.	Lepinguosalise riigi ettevõtja teises lepinguosalises riigis asuvat püsivat tegevuskohta maksustatakse samadel alustel kui teise lepinguosalise riigi samal tegevusalal tegutsevat ettevõtjat.

3.	Lepinguosalise riigi ettevõtja võib maksustatavat kasumit arvestades sellest maha arvata teise lepinguosalise riigi residendile makstud intressi, litsentsitasu ja muu väljamakse samadel alustel nagu oma riigi residendile tehtud makse korral; sätet ei kohaldata artikli 9 lõikes 1, artikli 11 lõikes 6, artikli 12 lõikes 5 ega artikli 20 lõikes 4 nimetatud juhtudel.

4.	Lepinguosalise riigi ettevõtjat, mida kontrollib otse või kaudselt teise lepinguosalise riigi resident või milles teise lepinguosalise riigi residendil on otsene või kaudne osalus, ei maksustata kõrgemalt ega esitata talle maksustamisega seotud lisanõudeid võrreldes esimesena nimetatud lepinguosalise riigi samalaadse ettevõtjaga.

5. 	Seda artiklit ei tõlgendata kui lepinguosalise riigi kohustust võimaldada füüsilisele isikule, kes ei ole selle riigi resident, samasugust maksusoodustust, -vabastust või -vähendust, mida antakse oma residentidele või kodanikele.


ARTIKKEL 23
Vastastikuse kokkuleppe menetlus

1.	Kui isik arvab, et lepinguosalise riigi tegevus põhjustab või võib põhjustada tema sellist maksustamist, mis ei ole lepinguga kooskõlas, võib ta lepinguosaliste riikide õigusaktidest sõltumata esitada kaebuse kummagi lepinguosalise riigi pädevale ametiisikule. Kaebus tuleb esitada kolme aasta jooksul alates päevast, mil teatati lepingut rikkuvat maksustamist põhjustavast tegevusest.

2.	Kui kaebus on pädeva ametiisiku arvates õigustatud ja ta ei leia rahuldavat lahendust, püüab ametiisik kaebuse lahendada vastastikusel kokkuleppel teise lepinguosalise riigi pädeva ametiisikuga, järgides põhimõtet, et lepingut rikkuvat maksustamist tuleb vältida. Kokkulepe täidetakse lepinguosaliste riikide õigusaktides ettenähtud ajapiirangut kohaldamata.

3.	Lepinguosaliste riikide pädevad ametiisikud püüavad lepingu tõlgendamisel ja kohaldamisel tekkivad küsimused lahendada vastastikusel kokkuleppel. Topeltmaksustamise vältimiseks võivad nad teineteisega nõu pidada ka lepingus käsitlemata juhtudel.

4.	Lepinguosaliste riikide pädevad ametiisikud võivad eelmistes lõigetes käsitletud kokkuleppele jõudmiseks suhelda teineteisega vahetult.

5.	Kui

a) isik on lõike 1 kohaselt esitanud lepinguosalise riigi pädevale ametiisikule kaebuse ühe või mõlema lepinguosalise riigi tegevuse kohta, mis põhjustas maksustamist, mis ei olnud lepinguga kooskõlas, ja 

b) pädevad ametiisikud ei suuda lõike 2 alusel kokkuleppele jõuda kahe aasta jooksul alates kogu nõutud teabe mõlemale pädevale ametiisikule esitamise kuupäevast, 

esitatakse lahendamata küsimused isiku kirjalikul nõudmisel vahekohtule. Lahendamata küsimusi ei esitata vahekohtule, kui samas asjas on ühes neist riikidest olemas kohtu- või kohtueelse vaidlusorgani otsus. Vahekohtu otsus on siduv mõlemale lepinguosalisele riigile ja see täidetakse nende lepinguosaliste riikide õigusaktides ettenähtud ajapiirangut kohaldamata, välja arvatud juhul, kui asjasse otseselt puutuv isik ei nõustu vahekohtu otsuse rakendamiseks sõlmitud vastastikuse kokkuleppega. Lepinguosaliste riikide pädevad ametiisikud lepivad selle lõike kohaldamise viisi kokku vastastikuse kokkuleppe menetluse käigus.


ARTIKKEL 24
Teabevahetus
[bookmark: ExchangeofInfo]
1.	Lepinguosaliste riikide pädevad ametiisikud vahetavad lepingu täitmiseks või riigisiseste õigusaktide kohaldamiseks eeldatavalt asjakohast teavet lepinguosalises riigis, selle kohaliku omavalitsuse üksuses või muus haldusüksuses kehtestatud maksude kohta tingimusel, et maksustamine ei ole lepinguga vastuolus. Artiklid 1 ja 2 teabevahetust ei piira. Seda artiklit ei kohaldata käibemaksu ja tollimakse puudutavale teabevahetusele.

2.	Lepinguosaline riik käsitab lõike 1 alusel saadud teavet salajasena samamoodi nagu oma õigusaktide alusel saadud teavet ja avaldab seda üksnes isikule ja asutusele (sealhulgas kohtud ja haldusasutused), kes lõikes 1 nimetatud makse määrab, kogub või sisse nõuab või maksudega seotud kaebusi lahendab või eeltoodu üle järelevalvet teostab. Selline isik või asutus kasutab teavet ainult nimetatud eesmärkidel. Ta võib avaldada teavet avalikes kohtumenetlustes või kohtuotsustes. Eelnevast olenemata võib lepinguosaline riik saadud teavet kasutada teistel eesmärkidel, kui seda lubavad mõlema lepinguosalise riigi õigusaktid ja teavet edastava lepinguosalise riigi pädev ametiisik annab selleks nõusoleku.

3.	Lõikeid 1 ja 2 ei tõlgendata lepinguosalise riigi kohustusena:

a)	rakendada haldusmeetmeid, mis on vastuolus lepinguosaliste riikide seaduste ja halduspraktikaga;

b)	anda teavet, mis ei ole lepinguosaliste riikide seaduste alusel või tavapärases haldusmenetluses kättesaadav;

c)	anda teavet, mis sisaldab äri-, tööstus- või ametisaladust või käsitleb kaubavahetust, või teavet, mille avaldamine on vastuolus avaliku korraga.

4.	Kui lepinguosaline riik on selle artikli kohaselt taotlenud teavet, siis teine lepinguosaline riik võtab teabe saamiseks meetmeid ka juhul, kui see teine riik ei vaja sellist maksualast teavet enda tarbeks. Eelmises lauses sätestatud kohustus on piiratud lõikega 3, kuid neid piiranguid ei või ühelgi juhul tõlgendada kui lepinguosalise riigi õigust keelduda teabe andmisest ainult riigisisese huvi puudumise tõttu.

5.	Lõiget 3 ei tõlgendata lepinguosalise riigi võimalusena keelduda teabe andmisest ainult seetõttu, et teabe valdaja on pank, muu finantsasutus, esindajakonto omanik, esindaja või usaldusisik või teave puudutab osalust isikus.
[bookmark: Diplomats]

ARTIKKEL 25
Abi maksude sissenõudmisel

1.	Lepinguosalised riigid abistavad teineteist maksunõuete täitmisele pööramisel. Artiklid 1 ja 2 abi osutamist ei piira. Seda artiklit ei kohaldata käibemaksu, tollimaksu ja aktsiise puudutavatele nõuetele. Lepinguosaliste riikide pädevad ametiisikud võivad selle artikli kohaldamise korras omavahel kokku leppida.

2.	Selles artiklis tähendab maksunõue lepinguosalises riigis, selle kohaliku omavalitsuse üksuses või muus haldusüksuses kehtestatud maksudena tasutavat summat (välja arvatud käibemaks, tollimaks ja aktsiisid), tingimusel et maksustamine ei ole vastuolus lepingu ega muu dokumendiga, mille pooled on lepinguosalised riigid, samuti selle summaga seotud intressi ja trahvi ning maksu kogumise või võlgniku vara säilitamise kulusid.

3.	Kui lepinguosalise riigi maksunõue on selle riigi seaduste kohaselt täitmisele pööratav ja maksukohustuslane ei saa sel ajal selle riigi seaduste kohaselt maksunõude täitmisele pööramist ära hoida, võtab teise lepinguosalise riigi pädev ametiisik esimesena nimetatud riigi pädeva ametiisiku taotlusel maksunõude täitmisele pööramise üle. Teine lepinguosaline riik kogub maksunõude summa kooskõlas oma maksude sundsissenõudmist ja kogumist käsitlevate seadustega, nagu oleks tegu tema enda maksunõudega.

4.	Kui lepinguosaline riik võib maksunõude täitmisele pööramise tagamiseks oma õiguse kohaselt rakendada võlgniku vara säilitamise abinõusid, võtab teise lepinguosalise riigi pädev ametiisik esimesena nimetatud riigi pädeva ametiisiku taotlusel maksunõude üle, et rakendada võlgniku vara säilitamise abinõusid. Teine lepinguosaline riik rakendab maksukohustuslase vara säilitamise abinõusid kooskõlas oma seadustega, nagu oleks tegu tema enda maksunõudega, isegi kui nende abinõude rakendamise ajal ei ole maksunõue esimesena nimetatud lepinguosalises riigis täitmisele pööratav või on maksukohustuslasel õigus ära hoida selle täitmine.

5.	Kui lepinguosaline riik on lõigetes 3 ja 4 nimetatud eesmärkidel maksunõude üle võtnud, ei kohaldata neist lõigetest olenemata selles riigis selle nõude suhtes ajapiiranguid ega eeliseid, mida kohaldatakse maksunõude suhtes selle riigi seaduste kohaselt. Lisaks ei ole lõigete 3 ja 4 eesmärgil ülevõetud maksunõudel lepinguosalises riigis eelist, mis on sellel maksunõudel teise lepinguosalise riigi seaduste kohaselt.

6.	Lepinguosalise riigi maksunõude olemasolu, selle kehtivuse ja summa üle peetavaid vaidlusi ei menetleta teise lepinguosalise riigi kohtus ega haldusasutuses.

7.	Kui lepinguosalise riigi lõike 3 või 4 kohase taotluse esitamise ja teise lepinguosalise riigi poolt summa kogumise ja selle esimesena nimetatud riigile ülekandmise vahelisel ajal maksunõue lakkab olemast:

a)	lõikes 3 nimetatud taotluse korral esimesena nimetatud riigi maksunõue, mis on selle riigi seaduste kohaselt täitmisele pööratav ja mille täitmisele pööramist maksukohustuslane ei saa sellel ajal selle riigi seaduste kohaselt ära hoida, või 

b)	lõikes 4 nimetatud taotluse korral esimesena nimetatud riigi maksunõue, mille suhtes see riik võib oma seaduste kohaselt rakendada maksukohustuslase vara säilitamise abinõusid, et tagada selle täitmine,

teatab esimesena nimetatud riigi pädev ametiisik sellest viivitamata teise riigi pädevale ametiisikule ja teise riigi valikul esimesena nimetatud riik kas peatab oma taotluse või võtab selle tagasi.

8.	Seda artiklit ei tõlgendata lepinguosalise riigi kohustusena:

a)	rakendada haldusmeetmeid, mis on vastuolus lepinguosaliste riikide seaduste ja halduspraktikaga;

b)	võtta meetmeid, mis on vastuolus avaliku korraga;

c)	osutada abi, kui teine lepinguosaline riik ei ole võtnud kõiki oma seaduste ja halduspraktikaga võimaldatud asjakohaseid kogumis- või säilitamismeetmeid; 

d)	osutada abi juhul, kui see tekitaks sellele riigile halduskoormust, mis on ilmselgelt ebaproportsionaalne teise lepinguosalise riigi saadava kasuga.


ARTIKKEL 26
Diplomaatilise esinduse
ja konsulaarasutuse töötaja


	Lepingut ei kohaldata diplomaatilise esinduse ega konsulaarasutuse töötaja rahalistele soodustustele, mis on ette nähtud rahvusvahelise õiguse üldtunnustatud normide ja erikokkulepete alusel.


ARTIKKEL 27
Soodustuste piiramine


1.	Olenemata selle lepingu teistest sätetest, ei anta lepingus tulu või kasu suhtes ettenähtud soodustust, kui kõikide asjaolude põhjal on mõistlik järeldada, et soodustuse saamine oli otseselt või kaudselt selle soodustuse saamiseni viinud tehingu üks peamistest eesmärkidest; see ei kehti juhul, kui nendel asjaoludel soodustuse andmine vastab lepingu asjakohaste sätete eesmärgile.

2.	Kui lõike 1 alusel on keeldutud isikule selles lepingus ettenähtud soodustuse andmisest, võib lepinguosalise riigi pädev ametiisik, kes oleks selle soodustuse andnud, sellegipoolest isiku taotlusel käsitleda teda selle või muu konkreetse tululiigi või kasu soodustuse saajana, kui pädev ametiisik teeb pärast asjaolude kaalumist kindlaks, et see isik oleks selle soodustuse saanud lõikes 1 nimetatud tehingu puudumisel. Taotluse saanud lepinguosalise riigi pädev ametiisik peab enne teise riigi residendi selle lõike alusel tehtud taotluse tagasilükkamist nõu teise riigi lepinguosalise riigi pädeva ametiisikuga. 

3.	Kui selle lepingu alusel on tulu lepinguosalises riigis maksust vabastatud ja teine lepinguosaline riik maksustab oma riigis kehtiva seaduse kohaselt isiku tulu ulatuses, mis on üle kantud või saadud selles teises lepinguosalises riigis, mitte kogusummas, siis kohaldab esimesena nimetatud lepinguosaline riik maksuvabastust ainult sellele osale tulust, mis on teises lepinguosalises riigis maksustatud.



[bookmark: _Hlk137128237]ARTIKKEL 28
Lepingu jõustumine

1.	Lepinguosalised riigid edastavad teineteisele diplomaatiliste kanalite kaudu teate lepingu jõustumiseks vajaliku riigisiseses õiguses ettenähtud menetluse lõpetamise kohta. Leping jõustub hilisema teate kuupäeval ja lepingut kohaldatakse:

	a)	Eestis:

(i) lepingu jõustumisele järgneva aasta 1. jaanuaril või hiljem saadud tulult kinnipeetava maksu suhtes;

(ii) lepingu jõustumisele järgneva aasta 1. jaanuaril või hiljem algaval maksustamisperioodil tasutava muu tulumaksu suhtes ja

	b)	Ühendkuningriigis:

i)	lepingu jõustumise kuupäevale järgneva teise kuu esimesel päeval või hiljem makstud või krediteeritud summadelt kinnipeetava maksu suhtes;

ii)	lepingu jõustumise kuupäevale järgneva aprilli 6. kuupäeval või hiljem algava maksustamisaasta tulumaksu või vara võõrandamisel saadud kasult võetava maksu suhtes;

iii)	lepingu jõustumise kuupäevale järgneva aprilli 1. kuupäeval või hiljem algava majandusaasta ettevõtte tulumaksu suhtes. 

2. 	Lõikest 1 olenemata kohaldatakse artikleid 24, 25 ja 26 lepingu jõustumise kuupäevast, olenemata sellest, millise maksustamisperioodiga on tegemist.

3.	Eesti Vabariigi Valitsuse ning Suurbritannia ja Põhja-Iirimaa Ühendatud Kuningriigi Valitsuse vahelist tulu- ja kapitali juurdekasvu maksuga topeltmaksustamise vältimise ning maksudest hoidumise tõkestamise lepingut, mis allkirjastati Londonis 12. mail 1994, ei kohaldata mis tahes maksu suhtes alates kuupäevast, mil hakatakse kohaldama käesolevat lepingut vastavalt artiklile 1, ning see lõpeb viimasel sellisel kuupäeval.


ARTIKKEL 29
[bookmark: Termination]Lepingu lõpetamine

	Leping on jõus, kuni üks lepinguosaline riik selle lõpetab. Kumbki lepinguosaline riik võib lepingu lõpetada, teatades sellest teisele lepinguosalisele riigile diplomaatiliste kanalite kaudu hiljemalt kalendriaasta 30. juunil, kuid mitte enne, kui lepingu jõustumisest on möödunud viis aastat. Sel juhul kaotab leping kehtivuse:

	a)	Eestis:

i) 	teate edastamisele järgneva aasta 1. jaanuaril või hiljem saadud tulult kinnipeetava maksu suhtes;

ii) 	teate edastamisele järgneva aasta 1. jaanuaril või hiljem algaval maksustamisperioodil tasutava muu tulumaksu suhtes ja

	b)	Ühendkuningriigis:

i)	teate edastamise kuupäevale järgneva kuue kuu möödumisel või hiljem makstud või krediteeritud summadelt kinnipeetava maksu suhtes;

ii)	teate edastamise kuupäevale järgneva aprilli 6. kuupäeval või hiljem algava maksustamisaasta tulumaksu või vara võõrandamisel saadud kasult võetava maksu suhtes;

iii)	teate edastamise kuupäevale järgneva aprilli 1. kuupäeval või hiljem algava majandusaasta ettevõtte tulumaksu suhtes.



Selle kinnituseks on valitsuste volitatud isikud lepingule alla kirjutanud.

[bookmark: Testimonium]

	Koostatud 28. augustil 2026. aastal Tallinnas kahes eksemplaris eesti ja inglise keeles, mõlemad tekstid on võrdselt autentsed. Erinevuste korral lähtutakse ingliskeelsest tekstist.


Sven Sakkov						Joanne Lomas
Eesti Vabariigi					Suurbritannia ja Põhja-Iiri
nimel							Ühendkuningriigi nimel 





PROTOKOLL

Eesti Vabariigi ning Suurbritannia ja Põhja-Iiri Ühendkuningriigi vahelise tulu- ja kapitalimaksudega topeltmaksustamise vältimise ning maksudest hoidumise ja maksupettuste tõkestamise lepingu (edaspidi leping) allakirjutamisel on Eesti ja Ühendkuningriik leppinud kokku järgmises, mis moodustab lepingu lahutamatu osa.


Artikli 4 (Resident) suhtes 

1. Selle lepingu kohaldamisel käsitatakse residendina:

a) pensionifondi;
 
b) organisatsiooni, mis on asutatud ja tegutseb üksnes usulistel, heategevuslikel, teaduslikel, kultuurilistel või hariduslikel eesmärkidel (või rohkem kui ühel neist eesmärkidest) ja mis on selle riigi seaduste kohaselt selle riigi resident, olenemata sellest, et kogu tema tulu või kasu või osa sellest võib olla selle riigi õiguse kohaselt maksuvaba;

c) investeerimisfondi, mis vastab ühele järgmistest kirjeldustest:

i) Ühendkuningriigi puhul Ühendkuningriigis moodustatud tegevusloaga investeerimisfond, tegevusloata investeerimisfond ja avatud investeerimisühing; 
ii) Eesti puhul Eestis moodustatud juriidiline isik või varakogum, mis on moodustatud lepingulise fondina või asutatud aktsiaseltsina või määratud väljamaksetega tööandja pensionifondina;
iii)  mis tahes muu üksus või süsteem, milles pädevad ametiisikud võivad kokku leppida.

Artikli 24 (Teabevahetus) ja 25 (Abi maksude sissenõudmisel) suhtes

2. Mõisted käibemaks, tollimaks ja aktsiisid on määratletud käibemaksu valdkonnas halduskoostöö tegemist ja maksupettuste tõkestamist ning maksude ja tollimaksudega seotud nõuete sissenõudmisel antavat vastastikust abi käsitleva protokolli artiklis PVAT.3 ja tollimaksudega seotud teabevahetus on hõlmatud ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu lisas oleva protokolliga vastastikuse haldusabi kohta tolliküsimustes.


Selle kinnituseks on valitsuste volitatud isikud protokollile alla kirjutanud.

